DA Den Europæiske Unions Tidende CE 84/611

(2004/C 84 E/0686)

SKRIFTLIG FORESPØRGSEL P-0520/04

af Giovanni Fava (PSE) til Kommissionen

(17. februar 2004)

Om: Forslag til forordning om tekniske foranstaltninger for fiskeriet i Middelhavet

— De europæiske organisationer modsætter sig massivt forslaget om nye tekniske foranstaltninger for fiskeriet i Middelhavet (1).

— Forslaget vil afstedkomme en helt urimelig forskelsbehandling mellem medlemsstaterne og tredjelande og vil for altid umuliggøre en harmoniseret forvaltning af Middelhavet.

— Forslaget ser bort fra indgrebets samfundsøkonomiske virkning og fra de uhensigtsmæssige samfundsøkonomiske foranstaltninger i strukturpolitikken.

Vil Kommissionen på denne baggrund tage forslaget tilbage og skrive det om efter at have foretaget en seriøs, fair og indgående høring af repræsentanter for området.

Svar afgivet på Kommissionens vegne af Franz Fischler

(16. marts 2004)

Kommissionen agter ikke at trække forslaget tilbage.

Kommissionen er ikke bekendt med, at fiskernes organisationer skulle være imod de midlertidige tekniske foranstaltninger for fiskeriet i Middelhavet, der findes i det dokument, der henvises til i den skriftlige forespørgsel. Disse foranstaltninger blev vedtaget af Rådet som en del af Rådets forordning (EF) nr. 2287/2003 af 19. december 2003 om fastsættelse for 2004 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger (2).

Hvis det ærede medlem har haft forslaget til rådsforordning om forvaltningsforanstaltninger til bæredygtig udvikling af fiskeressourcerne i Middelhavet (3) i tankerne, så finder Kommissionen, at modstanden fra fiskernes organisationer, specielt under høringen for nylig i Europa-Parlamentets fiskeriudvalg, kan sammenlignes med fiskerisektorens reaktioner på andre forslag fra Kommissionen. Det er ikke ualmindeligt, at der er en stærk modstand fra fiskeindustrien mod foranstaltninger, der har til formål at mindske fiskeriindsatsen eller dens indvirkning på bæredygtigheden.

Imidlertid bør det ærede medlem være opmærksomt på, at der inden for fiskeindustrien er divergerende opfattelser vedrørende specifikke punkter i Kommissionens forslag. Hvad der er acceptabelt for nogle fiskerier og fiskere, kan møde modstand fra andre.

Kommissionens forslag har ikke til formål at underminere EF-fiskernes interesser, men tvært imod at løse de problemer, de står over for, i forbindelse med de reducerede fangstmuligheder inden for en række vigtige middelhavsfiskerier og at sørge for, at der findes bæredygtige fiskerier i denne region.

Efter Kommissionens opfattelse er det op til Fællesskabet som den største fiskerimagt i Middelhavsområdet at give et klart signal om, at det støtter et bæredygtigt fiskeri samtidig med, at det tager skridt til at overbevise tredjelandene om, at de bør arbejde i samme retning inden for de multilaterale rammer i Det Almindelige Råd for Fiskeriet i Middelhavet. Denne regionale fiskeriorganisation vil blive styrket yderligere som følge af Fællesskabets initiativer, herunder ministerkonferencen i Venedig for nylig.

Medlemsstaterne kan allerede have vedtaget samfundsøkonomiske foranstaltninger med henblik på at modvirke fiskeriforvaltningsforanstaltningernes eventuelle negative virkninger på fiskerisektoren. Efter Kommissionens opfattelse vil den foreslåede seksårige overgangsperiode for ikrafttrædelsen af den forøgelse af maskestørrelsen, der er planlagt i den foreslåede forordning, gøre det muligt at undgå voldsomme, drastiske ændringer, som sektoren vanskeligt vil kunne klare.

Konsultationerne med fiskeindustrien med henblik på at forbedre den fælles fiskeripolitik i Middelhavet blev indledt i god tid inden udgivelsen af grønbogen om reformen af den fælles fiskeripolitik (4) i 2001 og er fortsat siden da. Der blev afholdt to møder med fiskeindustrien i 2003, inden de seneste forslag blev præsenteret. Kommissionen agter at afholde yderligere møder med denne industri på nationalt plan.

(1) KOM(2003) 746 endelig udg.

(2) EFT L 344 af 31.12.2003.

(3) KOM(2003) 589 endelig udg.

(4) KOM(2001) 135 endelig udg.